Irodalom 9.

FI-501020901/1

Tanmenetjavaslat

Készítette: Szolnoki Tibor



# Bevezetés

A tanmenet az OFI kilencedikes irodalom tankönyvének átdolgozott változatához készült, és alapja – illetve alternatívája – a „rugalmas” címet viselő szakmai ajánlásnak. Annál bővebb ismeretanyagot, több új ismeretet közlő órát tartalmaz, de a tankönyvcsalád szellemének megfelelően képességfejlesztésre, rendszerezésre, egyéni és csoportmunkára, gyakorlásra is számos lehetőséget ad.

Jelen tanmenet szorosan illeszkedik az OFI új generációs tankönyveinek újszerű, moduláris-oldalpáros szerkezetéhez, amelyet a tankönyvhöz írt bevezető ismertet. Az új generációs tankönyvek tárgyköreihez digitális segédanyagok is hozzáférhetők – ezek is beépíthetők az adaptált tanmenet készítésekor, de jelen (központi) szakmai ajánlás ettől eltekintett. A tankönyv tematikus egységeinek végén kérdések és feladatok állnak a szaktanár rendelkezésére, amelyek nemcsak az összefoglaló órákon, hanem az egyes leckék feldolgozása közben is felhasználhatók. Külön figyelmet érdemelnek a műelemzés-központú fejezetek: ezek értő olvasása, közös feldolgozása, mintegy az értelmezés értelmezése nagyon hasznos lehet a kimeneti vizsgakövetelményként támasztott adott szempontú vagy összehasonlító műértelmezéseket elváró érettségi írásbeli szövegalkotás tekintetében.

Jó munkát! Sok sikert! a tanmenet szerkesztője

|  |  |  |  |
| --- | --- | --- | --- |
| **Témák** | **Új tananyag feldolgozása** | **Képességfejlesztés, összefoglalás,**  **gyakorlás, ellenőrzés** | **Teljes**  **óraszám**  **72 óra** |
| Az antikvitás irodalma | **14** | **7** | **21** |
| Biblia | **4** | **4** | **8** |
| A középkor irodalma | **7** | **3** | **10** |
| A reneszánsz irodalma | **13** | **5** | **18** |
| Barokk és klasszicizmus | **10** | **5** | **15** |
| összesen | **48** | **24** | **72** |

| Témák órákra bontása | Az óra témája (tankönyvi lecke) vagy funkciója | Célok, feladatok | Fejlesztési terület | Ismeretanyag |
| --- | --- | --- | --- | --- |
| Az antikvitás irodalma | | | | |
| **1.** | **Bevezetés: ismerkedés a tananyaggal** | Ennek az órának a célja, hogy a tanulók felfrissítsék irodalmi tudásukat, illetve megismerjék a tankönyvet, a tanévben előforduló kötelező és ajánlott olvasmányok jegyzékét. | Az önismeret és a társas kultúra fejlesztése azáltal, hogy a tanulók gyakorolják az odafigyelést egymásra. | A jelen tanév kötelező és ajánlott olvasmányainak, valamint memoritereinek rövid áttekintése. |
| **2.** | **Mítosz és mitológia** | A cél elsősorban a mítosznak a mesétől való elkülönítése (példafeladat: mítosz és mese összehasonlítása páros munkában). Emellett sor kerül a görög mitológia alapvető jellemzőinek a bemutatására. | A szövegértés, a lényeglátás fejlesztése: a tanuló ismerje fel és azonosítsa az alapvető emberi magatartásformákat mitológiai történetekben és eposzokban. | Istennemzedékek, olümposzi istenek, tudományos és mitologikus világkép különbsége a nézőpontban. |
| **3.** | **A görög mitológia** | A görög mitológia legfontosabb történeteinek, az olümposzi isteneknek a megismertetése, a mítosz absztrakt fogalmának konkréttá tétele. | Szövegértési kompetencia; vallási képzetek struktúrája, politeizmus és antropomorf mítoszok. | Mítosz, mitológia, eredetmonda, eredetmítosz, „modern mitológiák” megemlítése |
| **4.** | **A trójai mondakör** | A trójai mondakör alaposabb megismerése a homéroszi eposzok mitológiai háttéranyagaként; mítoszok összekapcsolódása – a mondakör fogalma. | Mítosz és monda hasonlóságai és különbségei. Történet és karakter: az istenek antropomorf karakterológiája. | A trójai mondakör eseményei, szereplői, mitologikus értelmezése. |
| **5.** | **Az eposz műfaja I.** | Ennek az órának az elsődleges feladata, hogy tisztázza az eposz műfajával kapcsolatos tudnivalókat, elhelyezze azt az irodalmi hagyományban. | Irodalmi eszközök és formákra való érzékenység feltámasztása.  A műfaj összetett fogalma – hagyomány és konvenció. | Az eposz műfaji jellegzetességei. Időmértékes verselés, a négymorás verslábak (daktilus, spondeus) és a hexameter. |
| **6.** | **Az eposz műfaja II.** | Az eposzi kellékek és jellemzők megismertetése, gyakorlása példákkal. | Irodalmi kultúra, műértelmezés. | Az eposz műfaji jellegzetességei, az ún. eposzi kellékek: propozíció, invokáció, in medias res, mitológiai apparátus, eposzi jelzők, eposzi seregszemle. |
| **7.** | **A homéroszi eposzok** | Az *Iliász* és az *Odüsszeia* cselekményének rendszerező áttekintése.  A szöveggyűjtemény szemelvényeinek önálló feldolgozása. | Olvasás, az írott szöveg megértése: feladatok a szöveggel kapcsolatban, az irodalmi művek értelmezése: a monda (különösen az eredetmonda műfaja); a nézőpont problematikája. Az ítélőképesség, az erkölcsi, az esztétikai és a történeti érzék fejlesztése. | *Iliász* és *Odüsszeia* áttekintése.  Szövegismeret: a szöveggyűjtemény szemelvényei |
| **8.** | ***Iliász*** | Akhilleusz mint eszmény megismerése;  sors és történet – Akhilleusz haragja mint téma;  Akhilleusz jelleme és végzete | Műértelmezés – a történet, mint az írói jellemzés alapvető eszköze;  az összehasonlító műelemzés alapvető szempontjai. | A tankönyvi összehasonlító fejezet – *Iliász* és *Odüsszeia*, a két eposz összehasonlító elemzése. |
| **9.** | ***Odüsszeia*** | A hagyomány szerint ugyanannak a személynek tulajdonított eposzok különbségének felismerése, értelmezése | Összehasonlítás: szerkezet, szerkesztés; hőstípus, eszmény, az istenek szerepének esetleges módosulása. | A tankönyvi összehasonlító fejezet – *Iliász* és *Odüsszeia*, a két eposz összehasonlító elemzése |
| **10.** | **A görög líra születése** | Ismerkedés a görög líra legfontosabb mestereivel, az alapvető műfajokkal és a strófákkal.  Az időmértékes verselés alapfogalmainak megismerése. | Irodalomtörténeti alapok: töredékek és alkotói portrék; a líra, mint műnem; a versforma lényege: a ritmus. | Szapphó, Anakreón, Alkaiosz.  Az antik metrum vonatkozásában a korábban tanult ismeretek felidézése, rendszerezése. |
| **11.** | **Görög epika és líra – részösszefoglalás** | Az eddig tanultak összefoglalása, fogalmak átismétlése. | Az eddig tanultak összefoglalása. Lényeglátás és összefüggések meglátásának fejlesztése. | Irodalomelméleti alapfogalmak: epikus és lírai műfajok.  Összefüggések. |
| **12.** | **A görög epika és líra – írásbeli számonkérés** | Írásbeli számonkérés. Teszt. | A rendszerezett tudásról való beszámolás. |  |
| **13.** | **A görög színjátszás kezdetei** | A görög dráma kialakulása, jellemzőinek áttekintése, összehasonlítása a modern európai színházzal.  A ditürambosz (a kardal) és az attikai tragédia hagyományos szerkezetének kapcsolata | Drámai kultúra, drámai műfajok értelmezése: a tragédia, szatírjáték, komédia műfaja, mint műértelmezési probléma. Az önismeret és a társas kultúra fejlesztése. | Dionüszosz-kultusz, Dionüszia, drámai műfajok, tragédia, komédia, szatírjáték;  prologosz, parodosz, sztaszimon, epeiszodion és exodosz. |
| **14.** | **A görög drámairodalom** | Ismerkedés Aiszkhülosz, Szophoklész, Euripidész és Arisztophanész munkásságával.  Ismerje fel a görög kultúra máig tartó hatását: pl. archetipikus helyzetek, mitológiai és irodalmi adaptációk. | A drámai műnem megértése.  Kapcsolat a kor történelmével – különös tekintettel Athén klasszikus korszakára;  tragédia és komédia, mint alapműfajok | A tragikus triász életműve, a legfontosabb drámák mitológiai anyaga:  Elektra, Phaedra. Médeia, Iphigénia Auliszban. |
| **15.** | ***Oedipus király*** | A mű feldolgozása. A sors és a hübrisz problémája. Ezen az órán lehetőség nyílik erkölcsi problémák megvitatására: bűnös-e a főhős, ha a sorsával szembe akar szállni? | Az erkölcsi és a történeti érzék fejlesztése. Az írott szöveg megértése: betű szerinti és mögöttes jelentés. A tanuló képes dialogikus mű olvasására, befogadására, értelmezésére. | *Oedipus király* – az analitikus dráma őstípusa; hübrisz, tragédia, a thébai mondakör. |
| **16.** | **Szophoklész: *Antigoné*** | A mitológiai anyag és a drámaírói invenció összevetése: Kreon, Antigoné, a thébai vének kara, mint karakterek;  a drámai cselekmény és a színpadi beszéd feszültségei: actio és dictio. | Az erkölcsi és a történeti érzék fejlesztése. Az írott szöveg megértése: betű szerinti és mögöttes jelentés. A csoportmunka és a páros munka a társas kultúra fejlesztéséhez járul hozzá. | *Antigoné*, az ún. konfliktusos dráma;  Kapcsolat a korabeli athéni filozófiai irányzatokkal (szofisták: Protagorasz) |
| **17.** | **Színház és dráma – dolgozat** | Komplex dolgozat a tematikus egység, az ókori görög drámairodalom tárgykörből.  Tartalmaz szövegértési, kisebb szövegalkotási, verstani feladatokat, rákérdez a tanult fogalmakra,, és méri a memoriterek elsajátításának szintjét is. | Feladatértés, szövegértés – a kognitív képességek fejlesztése.  Irodalomelméleti-irodalomtörténeti ismeretek kreatív felhasználása tesztfeladatok megoldásában.  Képes a műről szóló vélemények kritikus befogadására. | A korábbi ismeretek – különös tekintettel az órai munka során szerzett tudáselemekre, továbbá az önállóan feldolgozott anyagrészekre. |
| **18.** | **A római császárkor költészete: Catullus és Vergilius** | Történelmi kontextus: kitekintés a korszak köztörténetére.  Catullus és Vergilius költészetének legfontosabb jellemzői. | Irodalomtörténeti affinitás ébresztése: a császárkor története és Augusztus költői.  Multikulturalizmus – a latinok műveltségének elgörögösödése – a hellenizmus. | Az *Aeneis*, a római aranykor, ambivalencia;  a szöveggyűjtemény költői szemelvényei. |
| **19.** | **A római császárkor költészete: Horatius** | Horatius látásmódja és életfilozófiája: a sztoicizmus és az epikureizmus egyensúlya a klasszikus lírai életműben. Az „aurea mediocritas” és a középszerűség problémájának felvetése, nyílt megvitatása. | Olvasás, az írott szöveg megértése. Lényeglátás fejlesztése.  Eredeti nyelvű versszöveg és a műfordítás különbségének felismerése;  érvelés, kulturált vita. | Kétértelműség, többféle nézőpont, aurea mediocritas, ars poetica.  *Licinius Murenához,*  *Thaliarchushoz,*  „carpe diem”. |
| **20.** | **Összefoglalás** | Az óra célja, hogy az antikvitás irodalmának tanulása közben összegyűlt tudásanyagot rendszerezze, a fogalmakat átismételje. | Az eddigi tudásanyag átismétlése, összefoglalása. A lényeglátás fejlesztése összefüggések meglátásának fejlesztése. |  |
| **21.** | **Témazáró dolgozat** | Komplex dolgozat a tematikus egység egésze alapján.  Tartalmaz szövegértési és szövegalkotási feladatokat, rákérdez a tanult fogalmakra. | Íráskészség és feladatmegoldás fejlesztése. | Az antikvitás irodalma |
| Biblia | | | | |
| **22.** | **A *Biblia*** | A *Biblia* jellemzése. A *Biblia* és az európai kultúra. A *Biblia* és a mítoszok. Az óra célja a mítoszok és a bibliai történetek közti hasonlóságok és különbségek megfogalmazása. | Ismeretbővítés,  vallás és irodalom megkülönböztetése; antik mítoszok és a *Biblia* közti differencia, distinkció | *Biblia* fölépítése, kanonizáció. |
| **23.** | ***Biblia* és irodalom** | Az óra célja a bibliai szöveg és az irodalmi szöveg problémájának megvitatása.  Kinyilatkoztatás és művészi sugallat különbségei – a szépirodalom és a Szentírás viszonya | Erkölcsi érzék fejlesztése.  Esztétikai alapkérdések: a vallásos szöveg és az irodalmi mű kapcsolatrendszere; ismeri a *Biblia* máig tartó hatását az európai irodalomra és művészetre. | Bibliafordítások. Bibliai műfajok: zsoltár, himnusz, parabola, történetírás. |
| **24.** | **Bibliai teremtéstörténetek** | Bibliai teremtéstörténetek és a mítoszokban megismert teremtéstörténetek összehasonlítása.  A világ teremtése; az ember teremtésének elochimi és jahveista változata. | Vallás és irodalom – vitakészség és erkölcsi érzék fejlesztése. | Teremtéstörténetek, bűnbeesés-történetek, vízözön-történetek. Kitekintés: a *Tóra* és a *Talmud*. |
| **25.** | **A *Héber Biblia* könyvei** | Átfogó ismerkedés az *Héber Bibliá*val. Fogalomtisztázás: zsoltár, prófécia, stb. Az óra végén kiscsoportos beszélgetés Jónás felelősségéről és a próféta-szerepről. | Beszédkészség: a csoportmunka eredményének ismertetése a csoportmunka és a társas kultúra fejlesztéséhez járul hozzá. | Az *Héber Biblia* könyvei, keletkezése és fölépítése. |
| **26.** | **Az *Újszövetség* felépítése** | Átfogó ismerkedés az *Újszövetség*gel. Beszélgetés Jézus személyéről és hatásáról. | Olvasás, az írott szöveg megértése; írás, szövegalkotás; irodalmi kultúra; az ítélőképesség, az erkölcsi, az esztétikai és a történeti érzék fejlesztése. | Az *Újszövetség* könyvei, keletkezése és felépítése. evangélium, apostoli levél, szinoptikusok, apokrifek, húsvét, pünkösd, mennybemenetel, színeváltozás |
| **27.** | **Jézus gyermekkora és példabeszédei** | Az óra célja Jézus alakjának és beszédmódjának bemutatása. A parabola fogalmának tisztázása. Az óra végén kitekintés az antik állatmesére. | Társas együttélés fejlesztése – csoportmunka, a drámajáték az erkölcsi érzék fejlesztéséhez járul hozzá. | Parabola, példabeszéd, példázat. |
| **28.** | **Összefoglalás** | A *Bibliá*ról tanultak összefoglalása. Fogalmak átismétlése. | Az összefüggések iránti érzékenység fejlesztése, lényeglátás. | Tankönyv, szöveggyűjtemény, más források. |
| **29.** | **Témazáró dolgozat** | Komplex dolgozat a tematikus egység alapján. Tartalmaz szövegértési és szövegalkotási feladatokat, rákérdez a tanult fogalmakra. | Szövegalkotás – a kompozíciós képesség fejlesztése. Feladatmegoldás készségének fejlesztése. |  |
| A középkor irodalma | | | | |
| **30.** | **A keresztény és feudális középkor** | A históriai (köztörténeti) és a művelődés- vagy művészettörténeti középkor fogalmi különbségének tisztázása; pontos definíciók, korszakfordulók. | Kognitív képességek fejlesztése – köztörténet és eszmetörténet közti distancia; a tanuló megismerkedik a középkori irodalom jellegével az ókeresztény és középkori szakaszban; a vallásos és világi irodalom együtthatásával. | Előzetes vagy más forrásból szerzett ismeretek. |
| **31.** | **A középkori keresztény irodalom** | A középkor jellemzése. Csoportmunka: mit gondolunk arról, hogy középkor? A csoportmunka kiértékelése. | Előítéletek. Az erkölcsi érzék fejlesztése a középkor megítélése változásainak megbeszélésével. | himnusz, zsoltár, legenda, intelem,  a szöveggyűjtemény szemelvényei |
| **32.** | **A lovagi irodalom** | A lovagi eszmények és a lovagi kultúra megismerése. | Az olvasott szövegekkel összefüggésben az esztétikai és erkölcsi érzék fejlesztése. | Trubadúrok és minnesängerek, lovagi költészet és hősepika.  Kitekintés a francia, az angol és a német lovagi költészetre: a Roland-ének, Arthur király legendás lovagjai és a Nibelung-ének. |
| **33.** | **Dante**: ***Isteni színjáték*** | Az *Isteni* *színjáték* egy részletének értelmező olvasása. A teljes mű szerkezetének és mondanivalójának átfogó ismertetése. | A szöveg gondolati, érzelmi-hangulati tartalmát közvetíteni képes értelmes és kifejező olvasás. Irodalmi kultúra fejlesztése. | Pokol, purgatórium, paradicsom, üdvtörténet, szent Luca, számmisztika, számszimbolika, Beatrice, tercina, invesztitúra-harc. |
| **34.** | **Francois Villon költészete** | Villon figurájának megismerése. Az ellentétesség fogalmának középkori értelme.  A középkor alkonya, mint életérzés: a *Jó tanítás balladája*. | Az esztétikai érzék fejlesztése: költői képek és alakzatok. Bűn és bűnhődés – üdvösség és kárhozat. Az erkölcsi érzék fejlesztése: a jó és a rossz, az igazság és az igazságosság: az ítélkezés, mint cselekedet felismerése mindennapi helyzetekben és a művekben. | Kettősség, ballada műfaji sajátosságai.  Villon művei a szöveggyűjteményben. |
| **35.** | **Az Árpád-kor irodalma** | A magyar kultúra és műveltség elhelyezése az európai kontextusban.  A *Halotti beszéd és Könyörgés* szövegértés. | Ismeretbővítés.  nyelvtörténeti betekintés;  szövegértés;  értelmezi a magyar nyelvű kultúra legkorábbi írásos emlékeit. | Szemelvények. |
| **36.** | **Az első magyar vers: az Ómagyar Mária-siralom** | Ennek az órának a célja, hogy a tanulók megértsék az ómagyar-kori vers szövegét. | Szövegértés, szófejtés, nyelvtörténeti változások és az irodalmi szöveg értelmezésének lehetőségei. A nyelvi tudatosság és az erkölcsi érzék fejlesztése. | Planctus, fordítás, olvasat, betűhív átirat, kódex; memoriter: néhány szakasz a Mária-siralomból. |
| **37.** | **A világi színjátszás kezdetei** | A templomi színjátszás „utcára kerülésének” folyamata. (Ehhez ajánlott irodalom az *Akárki* c. kötet utószava). Commedia dell' arte, a farce, stb. fogalmak tisztázása. | Drámajáték segítségével a szociális érzék fejlesztése. | A commedia dell' arte és a farce. |
| **38.** | **Összefoglalás** | A középkori irodalomról tanultak összefoglalása, fogalmak átismétlése és tisztázása. | Rendszerezés, a lényeglátás és összefüggések meglátásának fejlesztése. | Az összefoglaló óra a tankönyv fejezetzáró leckéjének szövegére, hivatkozásaira és feladataira koncentrál. |
| **39.** | **Témazáró dolgozat** | Komplex dolgozat a tematikus egység alapján. Tartalmaz szövegértési és szövegalkotási feladatokat, rákérdez a tanult fogalmakra. | Íráskészség és feladatmegoldás fejlesztése. |  |
| A reneszánsz irodalma | | | | |
| **40.** | **A reneszánsz** | A humanizmus és reneszánsz;  kor és korstílus ismertetése. A legfontosabb reneszánsz művészek és gondolkodók megemlítése.  A legfontosabb reneszánsz képzőművészeti alkotások. | A fogalmi gondolkodás fejlesztése; a tanuló tudatosítja a legfontosabb reneszánsz eszményeket, értékeket, tárgyakat, témákat. | Reneszánsz, humanizmus, polihisztor, utánzás, harmónia, klasszikus-klasszicista. |
| **41.** | **Giovanni Boccaccio: *Dekameron*** | Boccaccio novelláskötetének átfogó ismertetése. A novella műfajának elhatárolása a vicctől és az anekdotától. Novellaelemzés. | Ismeretbővítés. Erkölcsi érzék fejlesztése: szórakoztatás és megbotránkoztatás; műfajelméleti (poétikai) tudás fejlesztése. | Novella, csattanó, fordulat, tetőpont.  A sólyom-novella. |
| **42.** | **Petrarca *Daloskönyv*e** | A dal (canzone) műfajának és a szonett-formának jellemzése.  Egy szonett elemző bemutatása. A reneszánsz udvarló szerelem jellemzése, közben lehetőség van a lovagi szerelemmel való összehasonlításra. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése. | Szonett-forma, dal, helyzetdal, idill.  A *XXXV. szonett*,  a petrarkizmus lényege és toposza. |
| **43.** | **Janus Pannonius pályája** | Ismerkedés az első Európa-szerte ismert magyarországi költő alakjával.  Reneszánsz kultúra és Mátyás király. | Ismeretbővítés.  Történelmi tantárgyi koncentráció.  Tudatosítja, értékeli az életmű néhány fontos témáját, a lírai alany magatartását (pl. költői öntudat, művészi becsvágy, búcsúzás). | Janus Pannonius életművének, pályájának alapvonalai.  A panegyricus műfaja. |
| **44.** | **Janus Pannonius epigrammaköltészete** | Az óra célja: epigramma-elemzés. Egy dunántúli mandulafáról. Ismerkedés a kétértelműséggel és az irodalmi igényű gúnyolódással. Martialis-szerű epigrammák: *Szilviához*, *Gryllushoz* | Az epigramma-műfaj felismerése, egyszerű jellemzése (sorok száma, verslábak, cezúra. A csattanó és a vers többi része viszonyának megértése. | Epigramma, disztichon metafora, allegória.  Fénymásolandó vagy online szövegek: *Szilviához*, *Gryllushoz* |
| **45.** | **Janus Pannonius elégiái** | Egy elégia elemzése. Az óra célja egy viszonylag nagyobb terjedelmű lírai művel való foglalkozás: *Egy dunántúli mandulafáról*. | Irodalmi szöveg értelmezése.  antik szimbólumok és hivatkozások. | Elégia, disztichon. |
| **46.** | **A reformáció - a reformáció korának magyar irodalma** | A reformáció jellemzése.  Hatása a nemzeti nyelvű irodalmakra; az irodalom, mint a hittérítés, a hitviták harcos eszköze. | Ismeretbővítés. A társas együttélés, a vitakultúra fejlesztése. | Reformáció, katolikus, protestáns, református, evangélikus, unitárius, Luther, Kálvin, Zwingli, Szervét Mihály, Dávid Ferenc, Bornemisza, Károly Gáspár, Szenczi Molnár Albert, Sylvester János. |
| **47.** | **Balassi Bálint pályája** | Balassi Bálint alakjával való ismerkedés. Reneszánsz udvari kultúra továbbélése Balassi költészetében. Balassi szenvedélyessége. Az óra célja fölkelteni a diákság érdeklődését Balassi figurája iránt. | Ismeretbővítés.  Történelmi tantárgyi koncentráció: végvári élet, a három részre szakadt ország problematikája; Habsburg-hűség és határai. | Zsoltárparafrázis, istenes ének, szerelmi költészet, reneszánsz udvari kultúra, az udvari ember. Balassi életének legfontosabb eseményei. |
| **48.** | **Balassi Bálint istenes versei** | *Bocsásd meg, Úristen…*  *Adj már csendességet…*  műértelmezések | A himnuszköltészettől az istenes vers műfajáig: zsoltárparafrázisok és a vallásos, vallomásos líra személyes hangvétele. | Szemelvények a szöveggyűjteményből. |
| **49.** | ***Egy katonaének*** | Ez a vers alkalmat ad annak tisztázására, hogy milyen lehetősége van egy költőnek egy vers kompozíciójának kialakításával, illetve a reneszánsz szimmetria irodalmi megjelenésének vizsgálatára. | Irodalmi eszközökre és formákra, ill. a kompozícióra való érzékenység feltámasztása.  A tanuló tud ritmizálni ütemhangsúlyos formákat, felismeri a Balassi-strófát. | Balassi-strófa, nótajelzés. |
| **50.** | **Balassi Bálint szerelmi lírája** | Egy verseskötet epikus olvasatának vizsgálata. Az órán az egyes versek nagyobb kompozícióba helyezésének lehetőségeit vizsgálhatják a tanulók. | Az egyedi és az általános összefüggéseivel a komplex gondolkodás fejlesztése. | Verskötet, udvarló-kötet, lírai önéletrajz, Balassa-kódex, kötetkompozíció. |
| **51.** | **William Shakespeare pályája** | A Shakespeare-korabeli, az Erzsébet-kori angol színház jellemzése.  A késő reneszánsz-korszak jellemzése Itálián kívül. | Ismeretbővítés.  Tantárgyi koncentráció: történelem, művészettörténet. | Erzsébet-kor, Globe, szonettek. |
| **52.** | **Shakespeare: *Romeo és Júlia*** | Az ismert szöveg alapján drámaelemzés. A mű filmes feldolgozásainak megtekintése (részletek) és elemzése. | Erkölcsi érzék fejlesztése.  Szöveg és kép összhangja – irodalom és filmes adaptációja | Toposz, tragikum, tragédia, látszat, valóság, véletlen, emelkedett és alantas, prológus, vándortéma. |
| **53.** | ***Romeo és Júlia*:**  **szerkezet és jellemrendszer** | A cselekménybonyolítás fordulatai: alaphelyzet, bonyodalom, válság, tetőpont, végkifejlet;  a jellemteremtés és jellemábrázolás klasszikus példái: Júlia, Romeo, Lőrinc barát, Mercutio, Tybalt. | Szövegértés.  Szerkezeti elemzés; bonyodalom és konfliktus; az ún. konfliktusos dráma, lehetőség szerint megtekint egy színházi előadást (vagy felvételét). | *Romeo és Júlia* mint kötelező olvasmány. |
| **54.** | **Shakespeare: *Hamlet, dán királyfi*** | Ismerkedés a bosszúdráma-műfaj hagyományaival. Hogyan lehet egy hagyományos műfajban újat megfogalmazni?  A *Hamlet* cselekménybonyolítása és a címszereplő karaktere. | Az erkölcsi érzék fejlesztése: mindennapi konfliktusok megjelenése és megjelenítése egy drámában. A klasszikus dráma helyzetei a hétköznapokban. Drámajáték. Párbeszéd és monológ. | Bosszúdráma, nagymonológok, öntükrözés. |
| **55.** | **Az európai reneszánsz** | A tankönyvi összefoglaló lecke feldolgozása csoportmunkában.  A világhálóról letöltött szövegek értő olvasása, kritikai attitűd. | Szövegértés; szövegalkotás;  csoportmunka,  pedagógus-kompetencia. Tanítványaiban kialakítja az online információk befogadásának, feldolgozásának, továbbadásának kritikus, etikus módját. (1.7.) | Tankönyvi leckék;  IKT-alkalmazás: idegen szövegek a netről. |
| **56.** | **Összefoglalás** | A tankönyvi fejezet kérdéseinek és feladatainak feldolgozása differenciálással: egyéni, páros és csoportmunka. | Szöveg- és feladatértés;  csoportmunka, önálló tanulás. |  |
| **57.** | **Témazáró dolgozat** | Komplex dolgozat a tematikus egység alapján. Tartalmaz szövegértési és szövegalkotási feladatokat, rákérdez a tanult fogalmakra. | Szövegalkotás – a kompozíciós képesség fejlesztése. Feladatmegoldás készségének fejlesztése. |  |
| Barokk és klasszicizmus | | | | |
| **58*.*** | **Az európai barokk** | Ismerkedés a barokk művészettel. Az óra második felében csoportmunka: képek gyűjtése a barokk művészet más ágaiból (építészet, festészet, szobrászat) és példák a zeneirodalomból. | Erkölcsi és esztétikai érzék fejlesztése. Az előítéletek lerombolása közvetlen tapasztalatszerzéssel.  IKT-alkalmazás. | Festőiség, dinamizmus, illúziókeltés, reformáció, ellenreformáció – avagy katolikus megújulás. |
| **59.** | **Cervantes lovagregénye**  **– a *Don Quijote*** | Önálló ismeretszerzés: a világhírű búsképű lovag figurájának megrajzolása a regény, a tankönyv illetve más források alapján.,  A feladat teljesíthető házi dolgozatok közös értékelése révén. | IKT-alkalmazások, az önálló tudásszerzés támogatása (pedagógus-kompetencia);  meg tudja különböztetni a reneszánsz/barokk /klasszicizmus alapvető formai és stílusjegyeit. | Ajánlott olvasmány. |
| **60.** | **A magyar barokk irodalom** | Pázmány Péter és a hitvitázó irodalom, a magyar barokk költészet áttekintése.  Kuruc költészet, ismeretlen szerzők alkotásai a XVIII. század végéről. | Ismeretbővítés.  Tantárgyköztiség: a köz- és eszmetörténeti ismeretek alkalmazása. | Kalauz, prédikáció, hitviták. |
| **61.** | **Zrínyi Miklós pályája** | Zrínyi Miklós, a történelmi szereplő és költő. Az óra célja a történelmi és irodalmi tudásanyag összekapcsolása. | Ismeretbővítés.  Tantárgyi koncentráció – történelem. | Zrínyi élete és munkássága;  történelem-leckék. |
| **62.** | **A *Szigeti veszedelem* keletkezése, felépítése** | A *Szigeti veszedelem* elemző bemutatása – különös tekintettel az alkotó és a főhős kapcsolatára, a keletkezés korára, az eposzköltő barokk műveltségére és antik mintáira. | A hős problémájának körüljárásával az erkölcsi érzék fejlesztése. Áldozatkészség, önfeláldozás. | A barokk eposz jellemzői, előképek. |
| **63.** | **A magyar barokk eposz** | A *Szigeti veszedelem* központi alakjának, a várvédő Zrínyinek a megismerése. A barokk keresztény hőseszménye, az athleta Christi összehasonlítása Akhilleusszal. Balassi és Kölcsey-témák párhuzamai. | A tanulási képesség fejlesztése: információk, adatok visszakeresése tanári irányítással. Szöveg értelmezése, egyszerű ok-okozati összefüggés felismerése; következtetések. | A szöveggyűjtemény szemelvényei. |
| **64.** | **Mikes Kelemen – portré** | Mikes Kelemen példázatos hűsége és irodalmi munkássága – határon túli magyar irodalom a XVIII. században (hozzáértve a fejedelem *Vallomásai*t is). | Esztétikai és etikai értékek felfedezése; szövegértés és szövegkörnyezet – a fiktív levelek valóságossága | A *112. levél*; szemelvények a *Törökországi levelek*ből. |
| **65.** | **Európai és magyar barokk – írásbeli számonkérés** | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Szöveg- és feladatértés; szövegalkotás – a gondolkodási képesség fejlesztése. |  |
| **66.** | **A klasszicizmus** | A barokk és klasszicizmus legfontosabb jellemzői. Racionalizmus és vallásosság együttélése. A barokk dinamizmusa és a klasszicista statikusság. Az óra célja, hogy a tanulók szembesüljenek azzal, hogy egy korban, egymással párhuzamosan is létezhetnek stílusirányzatok. | Kizárólagosság és linearitás. Gondolkodási paradigma felülvizsgálata. Erkölcsi érzék fejlesztése.  A tanuló megkülönbözteti az eszmetörténeti korszak, filozófiai irányzat és stílusirányzat kategóriáit. | Felvilágosodás, racionalizmus, klasszicizmus;  Descartes és az empirizmus.  Boileau ars poeticája;  Wölfflin karakterológiája – a barokk és a klasszicizmus ellentétei. |
| **67.** | **A klasszicista dráma** | Ezen az órán a shakespeare-i színház és a klasszicista dráma összehasonlításával jellemezzük a klasszicista drámát. Corneille és Racine bemutatása. | Felismeri a klasszicista normatív esztétika sajátosságait (műfaji hierarchia, szabályok); a korabeli elvárások és a dramaturgia összefüggését. | Hármas egység, racionalizmus, statikus jellem, antik irodalmi toposz.  A *Phaedra* c. klasszicista francia tragédia ismertetése |
| **68..** | **Molière színháza** | A vándortársulatból királyi, udvari színházi társulat. Vígjátéki karakterek, helyzetkomikum, jellemkomikum. Az óra célja, hogy megfogalmazza: mi az, ami kiválthatja a nevetést. Az óra lehetőséget ad rövid, komikus jelenetek eljátszására, csoportmunkában. | Ismeretbővítés. A társas együttélés, a vitakultúra fejlesztése.  Tantárgyi koncentráció – történelem: a Napkirály és versailles-i udvara. | Jellemkomikum, helyzetkomikum, jellemtípus.  Előzetes ismeretek: a tankönyv korábbi fejezete – Színjátszás a középkorban |
| **69.** | **Molière: *Tartuffe*** | A *Tartuffe* fogadtatása. Az álszentség, az álszent jellemzése. A drámaelemzés mellett az óra ezen erkölcsi probléma feldolgozására, átbeszélésére is lehetőséget nyújt. | Beszédkészség: olvasmányélmény tartalmának felidézése, elmondása. A társas együttélés, a vitakultúra fejlesztése. Drámajátékok segítségével a drámai érzék fejlesztése. Az erkölcsi érzék fejlesztése: mindennapi konfliktusok megjelenítése drámajátékban. | Rezonőr, álszentség (hipokrízis), helyes vagy helytelen ítélet, „deus ex machina”. |
| **70.** | **Összefoglalás** | A barokk és klasszicizmus legfontosabb jellemzőinek átismétlése. Fogalmak tisztázása, értelmezése. | Ismeretek rendszerezése. | A tankönyvi összegzés és feladatok alapján. |
| **71.** | **Témazáró dolgozat** | Kisesszé feladatok:  1. Molière tragédiája – a lojalitás határai;  2. Tartuffe figurája  3. Molière és a jó ízlés – a *Tartuffe* asztal-jelenete. | Szövegalkotási kimeneti kulcskompetencia. |  |
| **72.** | **Arccal az új tanév felé** | A következő tanév kötelező és ajánlott olvasmányainak ismertetése. | Pedagógus-kompetencia: motiválás. |  |